khistorydata/jeongjo-sjw-relations huggingface dataset:
정조 16년 · 목
敎曰臘享命攝雖因溫陵忌辰之相値而揆以情文實有如不祭之歎香祝之親押親傳亦難或爲或否竝與省牲省器而替行者豈不缺然之甚乎宗廟社稷永禧殿景慕宮臘享大祭香祝傳香時先詣殿庭版位香過時柢迎少伸微誠令該房知悉○具翼善冠袞龍袍乘輿出協陽門入仁政門詣月臺下降輿陞版位柢迎香祝訖乘輿出仁政門命兵曹判書鄭昌順禁軍別將李得濟記過藥房提調徐有隣重推院吏令攸司科治承傳宣傳官李周鳳汰去傡以香祗迎時不卽待令也入協陽門還內
정조 16년 · 강
遣承旨分詣宗廟社稷永禧殿景慕宮奉審摘奸
정조 16년 · 강
命金復仁拿處分揀傳敎中司僕僉正趙觀鎭添書推前承旨鄭致淳
정조 16년 · 목
承旨李書九啓言去月二十日常參時久任郞廳金復仁趙觀鎭拿處傳旨竝有分揀之命而自本院書出傳敎趙觀鎭獨爲見漏至今待命云請原傳敎中添書分付從之敎以當該承旨推考
정조 16년 · 강
重推兵曹判書鄭昌順仍命禁軍別將李得濟過齋後令兵判決棍
정조 16년 · 목
敎曰近來凡事下情之曲察太過百隸之怠慢因此莫甚至於動駕與殿座每因先聞之太預自下擧行亦恃此慢忽雖以今日言之香祝柢迎之命雖下於傳香臨時而身居本兵之長者僅及於入協陽門之時紀綱所在不可記過而止行兵曹判書鄭昌順爲先從重推考尤可駭然者禁軍別將李得濟也人家之繩武豈易而渠先之立朝以後最著稱之事卽赴公之先於人領軍之及其時以此屢被嘉獎之諭則今其爲其子者爲領軍將領出宮而不待還內而亦不及甚至記過之後過數炊頃始來者紀律之外忝厥莫甚李得濟過齋後令兵判決棍五度事分付
정조 16년 · 강
召見左承旨徐榮輔于重熙堂
정조 16년 · 목
予謂榮輔曰太廟祭享晨裸禮及初亞終三獻時第五六室以後則享官守僕輩皆駿奔於當室位前故第一室前守直無人極爲未安此後則太廟大小祭享永寧殿祭享廟司一員率守僕一名俯伏於第一室楹外禮成後方爲退去事永爲定式俾載之太廟謄錄以爲遵行之地至於親祭及春秋享兩殿竝享時則廟司合爲四員而剪燭看門等事有分排不足之患如此時則本署都提調提調進去事一體定式可也
정조 16년 · 강
中批林道浩爲承旨新資也
정조 16년 · 목
敎曰東壁亞長之積滯莫若近日況科在先朝乙未且以通望久次旣點下於李殷模鄭致淳次點於李太亨矣今因言端始覺之以同年生生月居先榜則居魁而亞長之通亦在於太亨數年之前特以未經東壁不入於久次者事甚斑駁承旨前望單子入之以點下之前執義林道浩牌招察任
정조 16년 · 강
飭各宮祭享時祭物幣帛紙地等事內侍守僕輩毋敢干涉
정조 16년 · 목
筵敎曰各宮內侍不過守直守門而已若其祭享所管有獻官爲有典祀官焉非渠輩所敢干涉精潔與否自當入於摘奸之時矣近來各宮祭享時內侍輩以祭物及楮注紙幣帛等品每有操縱點退之弊罔有紀極云萬萬駭痛此後則內侍輩凡係祭物幣帛紙地等事若或如前干涉則該內侍當定配以此意嚴飭分付於內侍府雖以守僕輩言之尤何敢容喙於莫重之事乎亦爲各別嚴飭無敢更犯以此傳敎載之太常謄錄亦令各宮守直內侍及內侍府謄書付壁以爲常目警勵之地
정조 16년 · 강
以鄭東觀爲應敎李錫夏宋祥濂爲校理吳鼎源爲副校理李龜雲李相璜爲修撰李義駿爲副修撰竝前望也
정조 16년 · 강
命壯勇營兵房金持默兼察御將訓將徐有大兼察右捕將
정조 16년 · 목
政院啓言御營大將趙心泰以溫陵獻官今方受香出去矣所佩命召及兼帶右捕將命召大將牌傳令牌來請還納將兵之任不可一刻無總察之人何以爲之而捕將則在前有他邊大將兼察之例今番則何以爲之敎曰仍佩往來御將則壯勇營兵房兼察捕將則訓將兼察牌招聽傳敎
정조 16년 · 강
命江原監營營舍修建待年豐擧行
정조 16년 · 목
該監司尹師國狀啓以爲他道皆有觀風閣而臣營獨無故臣嘗欲營建而財力難辦尙此未果適因中營移建之啓有所攙論矣今伏承以公貨先爲取用之敎固當開春後依下敎擧行而目今歉荒賑貸方議則沿邑輸材災民赴役在所當念臣之當初狀聞中以四年後爲限者實由於民情事勢之不得不然今此兩役姑待年事之稍登許令營建恐未知如何請令廟堂稟旨分付敎曰民情事勢旣如此則依狀請施行事回諭
정조 16년 · 강
命宣川府使李義弼令該府拿處其代都政時差出
정조 16년 · 목
該府使狀啓以爲龍川彌串鎭察邊校卒九名所乘船隻去十月初二日漂流外洋緣由前已馳啓矣卽接龍川府使柳光國馳報內卽到義州府尹移文內貴府漂人十三名及鐵山府漂人二名成給護送帖定將卒押送云矣査問於各人等處則九名去十月彌串鎭察邊船隻漂到大國地方垂楊城下今自出來其餘四名亦以本府之民同乘鐵山船漢船隻亦爲漂入大國而同爲出來云故九名還送彌串鎭四名使之各歸其家鐵山民二名交付於鐵山府云而至於龍川民四名鐵山民二名則何月日漂流形止各該邑初不報來故但以還歸事情今始登啓敎曰漂民九名之還到雖甚可幸其餘龍川鐵山六名當初漂流月日爾若不言該邑疏漏之失則已旣提其事無所皁白邊情不當若此啓禮尤不當如是宜其糴未察而民受困也繡啓姑未回啓兩罪可謂俱發特補之意果安在哉爾則令該府拿問處之爾之代分付該曹都政時差出事回諭
정조 16년 · 강
內閣進監書付祿節目
정조 16년 · 목
一監書乃是本閣屬官而所受恒廩非料非祿尙無定式事面極涉如何自今爲始以前所受料米移作司果四窠司正一窠司猛一窠則在經費旣無損益在事面而升降付祿於祿都目實爲穩當以此定式施行之意分付戶兵曹計朔陞付輪回分受等節成節目以爲遵行之地一監書六員前受米七石九斗太一石三斗分作司果四窠各米一石一斗太十斗司正一窠米十三斗太六斗司猛一窠米十二斗太五斗分排磨鍊則米餘爲一石十斗太不足爲二石三斗不足太以餘米中依準折以甲太換作以用而外閣唱準十人之九窠祿事甚苟簡以餘米八斗五升添作唱準料一窠米五升則以甲太一斗換作以給一今當設始之初勢將從座次付祿而此後則計其任朔次次陞付而自始付職日計之準三十朔則陞付司果元付司果之員則降付司正司猛而至於新差之司正司猛竝爲陞付司果之後則六員俱係已陞六之履歷而祿窠之或付參上或付參下事涉如何亦近斑駁每祿都目時六員輪回交替一依井間次第次次排比周而復始俾無偏多偏少之歎新差監書若有前仕時已出六者則亦許直付司果每一等祿都目時自本閣依陞降次第捧甘該曹以爲付祿之地
정조 16년 · 강
壯勇營進葛麻倉移屬節目
정조 16년 · 목
本營啓言葛麻倉移屬本營後擧行節目自平安兵營成出上送矣條件纖悉別無疏漏處請依此別單書入待啓下分付該兵營及古城鎭以爲永久遵行之地允之○節目壯勇營屯田在於關西安博嘉定之間而不過收稅取用而已糶糴分留之餉穀尙未設置事甚疏虞嘉山所在兵營句管葛麻倉會外穀丁卯年間始爲創設滿萬數後擬置一乘障者而元數耗條中三分二則例自兵營取用三分一則亦以將士支放不足間或請得補用見今穀簿竝今年耗僅爲七千餘石非但穀物之遞難滿萬形便事勢姑未知其穩當則非但設鎭一款不敢遞議莫重公穀一委監色輩舞弄民弊轉益滋甚此已不可不念本倉距壯勇營屬古城鎭爲相望之地自今年爲始竝與本倉穀及屯田所收移作壯勇營餉穀以爲糶糴之地耗條之自兵營取用者則從便給代後各項應行條件成節目開錄于後一本倉會付大米二千三百七十五石零小米三千六十一石零辛亥停退條小米一千四百九十九石零合大小米六千九百三十五石零竝今年耗條移屬每年盡分取耗準七千石後餘數則從市直作錢一本倉屬沙筒畓二十四石三斗落亦爲移屬而每年秋成後所收穀物依他屯例從市直作錢一元穀耗條旣自兵營以將士支放不足年例請得取用則給代之需不可不磨鍊兵營記留錢中除出三萬兩給債取剩從長區處剩條折半則留置限十年滿本錢數爻後本錢則特許蕩減以十年剩條三萬兩仍又如前給債如或蕩減每十年周而復始事永爲定式而給債等節自兵營別爲成節目擧行一本倉穀物旣屬壯勇營之後事體與前有異還戶則以本倉附近嘉定兩邑民人等處依前分給而分還捧還時自各該邑抄擇富戶懸保修成册移送古城鎭以爲憑考擧行之地一本倉色吏二人庫直二名依前以兵營屬仍置一本倉移屬之後其所典守之方宜加申嚴科條期於無犯間年或間數年自壯勇營別遣將官及閱於捧餉封倉或未分之前而暗行繡衣之奉命也時或一體及閱俾有知戢之實效事依筵敎載之備局所在暗行御史齎去事目一本倉穀物爲念民弊有此移屬之擧則糶糴之法十分審愼期有實效而如或有幻弄穀簿及作臥還之弊又或有米租相雜穀品麤荒之事有所現發則該僉使分付兵使一邊拿致嚴棍用那移及作之律又或犯手入已則竝以計贓用律而付之禁府刑推取眼已遞歸而追發者決棍自本營擧行匿不以報而現發於摘奸時則當該帥臣施以制書有違之律監守該色倉屬則嚴棍絕島充軍一倉穀捧上時色落器較正烙置俾杜過濫之弊而色落穀則依他例色庫直等處分等磨鍊一本屯筒屬等差汰之節一依他各筒例施行而帖文則報壯勇營成給
정조 16년 · 강
平安監司洪良浩以武士試取居接於武烈祠兩齋馳啓
정조 16년 · 목
狀啓以爲卽接備局關內振武士試取時俾無齎糧久留之弊事命下矣急撥知委於武士等處去月二十九日咸聚營下臣主試以臣營中軍趙光鉉三和府使李普漢中和府使李榏祥原郡守李潤集差定參試官考講試射選取十人使之居接於武烈祠兩齋逐朔講射計畵施賞永久遵行以爲興勸之地
정조 16년 · 목
太廟社稷永禧殿景慕宮臘享在明也
정조 16년 · 강
行太廟社稷永禧殿景慕宮臘享
정조 16년 · 강
敍前禮堂閔鍾顯李秉鼎黃昇源
정조 16년 · 목
敎以享事順成禮堂處分人竝敍用
정조 16년 · 강
命柑製通方外閣臣兩館提學館堂及入直玉堂抄啓文臣兵曹郞廳爲試官
정조 16년 · 목
敎曰貢果之來到有日而欲待臘享後設場多士之遲待已久矣今日當設行柑製親臨試取處所春塘臺爲之雲寶劍外侍衛入直擧行時刻以食後爲之儒生入門由集春門月覲門爲之事分付仍命通方外○敎曰今日柑製時試官則命官外閣臣兩館提學館堂爲讀券官堂下閣臣入直玉堂抄啓文臣兵曹郞廳爲對讀官事分付仍命藝文提學許遞政官牌招開政差出待下批牌招察任○政院啓言柑製殿座時刻已至而讀券官金履素陳箚到院以齋日不得捧入何以爲之敎以箚子入之命官弘文提學兼進
정조 16년 · 목
箚略曰臣見差柑製讀券官矣固當受命趨承而第臣於考試一事從前視若鐵限不敢冒當蓋臣鈍滯魯莽最居人下旣乏記聞之才全昧述作之體方其應擧之時亦不過隨衆入場臨急塞白而僥倖一第之後凡於文字上一任其抛棄者又將三十年矣是其無文蔑學空空庸庸便同墻面者不但臣之居常抱愧卽亦同朝之人所共諒悉而今以忝叨是職之故備位命官晏然進身於考校優劣之際則殆無異於瞽者之辨丹靑聾者之審聲音決是行不得之事又況因此而貽一世之嗤笑駭四方之瞻聆其上關國體恐非細故也召命之下萬無冒膺之望伏乞亟命變通仍治臣違慢之罪批以辭巽萬萬過中卿雖不以藻鑑自居惟其陞黜可否與諸僚試者相議決定可據之例不而足今日則因時刻之已屆不得已曲副揆以國體未免苟且卿須安心勿辭仍命遣史官傳諭
정조 16년 · 강
命壯勇營兵房金持默兼察禁將
정조 16년 · 목
政院啓言禁衛大將李漢豊以長陵獻官今方受香出去矣所佩命召來請還納將兵之任不可無總察之人何以爲之敎曰仍佩往來壯勇營兵房兼察牌招聽傳敎
정조 16년 · 목
以申應顯爲知敦寧閔鍾顯爲藝文提學鍾顯李秉鼎新通也
정조 16년 · 강
遞同成均鄭民始沈豊之以徐有防李秉鼎代之前望也
정조 16년 · 목
民始在外豊之未肅拜也
정조 16년 · 강
以林道浩爲兵曹參知口傳也申獻朝爲承旨前望也
정조 16년 · 강
以洪秀輔申應顯爲都總管李鎭翼柳誼爲副總管尋遞秀輔應顯以金頤柱爲都總管姜五成爲副總管竝口傳也
정조 16년 · 목
因都總府寶劍望單子敎曰懸頉人竝許遞令該曹口傳差出待下批牌招寶劍望筒更爲修正以入以秀輔等批下秀輔應顯違召又命許遞以頤柱等批下
정조 16년 · 강
御春塘臺設行柑製命大司成金方行注書李海淸竝事過後拿處試官吳載純鄭昌順徐有隣沈頤之沈煥之李在學金方行尹行任徐榮輔李冕膺南公轍李錫夏金羲淳安廷善崔璧申星模鄭魯榮李羲甲宋知濂嚴耆洪秀晩朴宗京閔致載李弘達
정조 16년 · 목
具翼善冠袞龍袍乘輿出延生門由靑陽門詣春塘臺降輿陞座試官及儒生八庭行禮訖命頒柑于儒生以不能遍及命注書李海淸更捧柑橘二盤往頒儒生輩爭攫之海淸不能禁仍命海淸事過後拿處泮長亦事過後拿處以擬黃帝群臣賀在位百年爲表題懸題訖頒柑于閣臣承史及侍衛諸臣予謂館堂徐有防李秉鼎曰士者國之元氣也而今日士習可謂寒心咫尺殿庭或着白衣或着揮頂此已萬萬可駭而侍衛軍兵旣命毛具則當寒着揮頂猶可說也至於懸題時行禮全不濟濟寧有如許事體今日欲揭表賦兩題而各取之且當歲末每有應製之例故亦欲於今番竝出應製題矣以士習之駭然只出表題而又不令應製此後親臨試取士習猶復如前則當有別般處分館堂以此下敎就懸題板前招多士曉諭而泮長旣命拿勘則齋任亦不可晏然赴試問名停擧士習之正與不正全係泮長而此泮長行公後士習尤爲寒心文學政事本非一致故大司成之不爲三銓階梯以兼職定式者亦出於委任責成之意而課試則每違定式科作則多取劣下無一分修擧報效之意予於此泮長曲費造化全保生成果何如而若是無狀乎此泮長不念再造之恩擧措猶如此諸生何論也○弘文提學鄭昌順啓言臣於閤外伏見傳敎則有弘文提學命官兼進之命臣於文任分義爲重私義爲輕雖不敢固守微諒而今此柑製若非親臨則臣固當冒死違傲今以侍衛入侍雖不得不進參而試官中有曾經文衡正一品閣臣則臣何敢爲文任命官乎國體所在不敢冒當矣敎以卿之陳懇之言不爲無據檢校提學吳載純爲命官收券後行科次敎曰柑製居首進士李致薰直赴殿試之次進士朴長鉉直赴會試之次進士徐有惇幼學金魯敬李晩膺李獻求各給二分仍命居首儒生唱名進退乘輿至臺下儒生一人尙不出去寫券未已命試券捧入親覽訖命以次上書等仍令本館題給歲饌米一石出靑陽門住輿命入格儒生以次進前各問姓名入延生門還內
정조 16년 · 강
遞都承旨沈煥之
정조 16년 · 강
命防踏僉使徐邁修今都政內移前都承旨沈煥之仍任
정조 16년 · 강
命再明日次對進定於今日
정조 16년 · 강
召見大臣備堂及判府事蔡濟恭于誠正閣
정조 16년 · 목
濟恭肅命也○予曰俄命蔡判府事同爲入侍何不登筵乎承旨李益運曰諸臣登筵後欲追後入侍云矣予命注書與之偕入判府事蔡濟恭進伏予曰右相與判府事同爲進前濟恭曰臣負罪至重安敢進前予曰過矣濟恭曰臣不敢以大臣自處如例問候矣予曰問候前予豈可先言且所重在焉如例爲之濟恭曰臣之未得仰瞻天顏今幾月矣耿耿寸忱豈無問候之心而臣旣不以大臣自處何敢問候乎予曰卿如是自引予當先言之遂事勿說不必追提批答與敦諭盡言之卿當領會向日處分非但爲卿爲世道爲國事且爲拯濟諸人也卿今旣肅樞銜又登筵席而獨於問候一事何如是引義卿動輒得咎以不爲問候安知無執言之人乎濟恭曰臣之肅命出於一謝恩命出卽自廢之意而聖敎如此臣謹當如例矣仍問候訖奏日從古人臣之厚被君恩者何限而殿下之於臣罔極之恩天地河海不可形容也五載中書誼雖君臣恩實父子而末乃辜負至此而殿下猶垂眷念悶死道路置之畿甸此豈可曰竄配乎三司發啓罪惡狼藉而然猶感激恩敎一切人言置之餘事臣今朝暮人也欲於未死之前一覲耿光而退故今玆冒沒登筵矣予曰卿旣言之予亦略言之矣大抵大官於世道彌綸之時一言輕重人心去就係焉尹永僖有罪無罪姑無論當觀面前人事豈合如偏論相爭然乎卿之向日事寬恕而言之當爲老妄責備而言之莫體予心慨然之外亦甚異常矣濟恭曰故相金致仁於筵席以自家被彈之疏不當論而論之故臣謂故相李性源曰此相三四年前則必不發此言數年後則我亦當有此等妄發云伊時故相年紀爲今臣之年紀也臣果精神未周而然中心則不然矣臣觸處犯死罪而殿下俯燭臣心臣從此杜門自廢雖歲時起居亦不敢爲趨朝之計矣予曰過矣自此卿當調養無復攻與被攻之可言則豈非世道之辜哉濟恭曰臣今臨歸而耿耿衷赤(刀削)豈無一言而退乎欲以疏箚呈院而犯禁亦係死罪故臣敢以袖箚進呈矣予命承旨讀奏(刀削)予命入箚本濟恭曰殿下不用臣言則宗社之憂迫在呼吸伏乞亟降兪音焉予曰此非如是說去說來之事卿須先退濟恭曰此箚或留中或無批答則臣當碎首天陛矣予曰姑未見之而若見之則上下光景必不好豈不難處乎卿雖大官旣有設禁則予豈可見之而論此句彼句乎濟恭曰殿下何爲以難處二字下敎不念四百年宗社之重乎予曰近以酬應氣甚不平卿須卽爲退出濟恭曰承氣候不平之敎臣當退出矣仍降階免冠叩頭予命司謁扶出吏判徐有隣兵判鄭昌順禮判朴祐源進前曰臣等俄聞判府事袖箚中一句語卽擧國臣民同聲致討之大義理也雖未知原箚命意之如何而名以大官旣呈袖箚大臣諸臣處伏望宣示焉予曰予亦未見而聞一句語似是付丙之事矣右議政金履素曰此非但一國公共之論大臣袖箚留中不頒則群情豈不疑惑乎予曰雖不見全本可以知之亦豈有別言乎益運曰大臣袖箚卽莫重義理而殿下終靳頒示臣當效古人牽裾之義冒死捧出矣予曰承宣豈敢如是益運曰懲討大義理而今日登筵諸臣中一二重臣外無誠心致討之言此乃言出於蔡判府而然也臣竊慨然予曰益運奏語極爲駭妄罷職有隣曰(刀削)益運之以一國公共之論看作私義理而驅諸臣於不誠之科者豈有如許事乎昌順曰益運之言極非矣今日廷臣孰不以此腐心痛骨而今其所奏有若判府事獨奏此義理者然竝驅諸臣於不誠之科判府事五載獨相默無一言今始爲袖箚此則非不誠而何益運之乘此會發此言實有羸豕躑躅之漸矣予曰李益運之言果妄矣而此實卿等有以致之頃日蔡判府事事後攻之不以其道兵判刑判之疏猶可也而其後臺啓措語至有黨逆等語實非攻其人不攻其黨之義矣有隣曰益運之以不誠二字欲爲網打之計者誠駭然矣昌順曰(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)
정조 16년 · 강
命義州等邑漂民出送回資撰出後騎撥下送于灣府
정조 16년 · 목
右議政金履素啓言義州龍川等漂民出送事盛京咨文出來矣以前頭使行別伸謝悃之意請撰出回咨後定禁軍騎撥下送于灣府使之傳給鳳城將處以爲轉致盛京之地從之
정조 16년 · 강
特許江原監司尹師國所請備局句管各穀三千五百石限十年貸下
정조 16년 · 목
右議政金履素啓言卽見江原監司尹師國所報則以爲明春爲始常賑穀中除出作還當限還報之意旣已狀請蒙允而常賑各穀元數不敷今若除出五六千石則餘穀無以支用於公下各邑所在本司穀今爲二萬五千八百餘石就其中各穀合三千五百石限十年貸下則常賑穀支用之數庶可無慮爲辭矣同是國穀而此多彼少從長推移允合事宜依所報施行之意分付而十年後毋或因循卽爲還錄之意請一體嚴飭從之
정조 16년 · 강
命奉先寺奴婢分屬於內司戶曹者倂還爲推給
정조 16년 · 목
右議政金履素啓言頃回內司判付光陵造泡寺劃給洪州海美結城奴婢貢推給與給代間令廟堂決給後草記事命下矣詳細査報之意發關該道卽見忠淸監司李亨元報辭則以爲奉先寺奴婢之洪州三口海美十口昨年推付於內司者結城十一口之分屬內司及戶曹者竝令還爲推給於該寺爲辭矣今觀該道所報則本寺奴婢旣已的實依所報還給之意請分付內司從之
정조 16년 · 목
敎曰日寒如此禁府刑曹輕囚放釋○禁府以時囚金方行李海淸放送啓○刑曹以罪人二名放送啓
정조 16년 · 강
分揀谷山府使洪聖淵被燒民戶恤典擧行稽忽之罪
정조 16년 · 목
黃海監司李敬一狀啓以爲卽接谷山府使洪聖淵牒報內本府被燒民人勿論大小殘獨戶元恤典外小米各二斗合六石以管餉會付耗穀面面分給殘獨戶新還身布蕩減小戶新還停退其中還上身布已納者及初不受還者大小烟後一倂蠲減材木蓋草米醬等物從優分給董飭修葺俾各奠接而停減數爻則殘戶十一戶獨戶五戶蕩減還上小米二十七石一斗唐米六斗小豆一石四斗太七石十三斗粟九石十斗身布二疋小戶十四戶停退還上小米十八石十斗唐米八斗小豆一石十二斗太七石三斗木麥一石六斗粟七石十二斗修成册上送矣該府使洪聖淵畢捧糴後形止待其報來趁卽登聞計料敎以該府使稽忽之罪分揀此意分付
정조 16년 · 강
遞藥院提調徐有隣以申應顯代之前望也
정조 16년 · 강
副司直李東郁等右尹權以綱副司直李邦榮金翰東副司果李祉永權枰權儐沈奎魯前校理姜忱前修撰崔獻重前持平韓致應聯疏前司諫韓光植等前校理李錫夏聯疏前正言沈達漢上疏命削東郁光植錫夏職放逐達漢于鄕里竝焚其疏
정조 16년 · 목
政院啓言行副司直李東郁等聯名疏前司諫韓光植等聯名疏前正言沈達漢上疏竝爲到院事係聲討一時爲急而齋日相値不得捧入何以爲之敎以爲先入之(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)敎曰李益運前銜疏猶駭妄沈達漢又焉敢以前銜救益運又況涉禁狼藉其疏付火達漢逐鄕
정조 16년 · 강
罷承旨林道浩職以金孝建代之前望也仍命諸承旨從重推考一體牌招
정조 16년 · 목
敎曰向日處分以後設禁適因申驥顯等事之爲目前當禁今日李東郁等疏名雖拘於禁令不得畢陳露說其實則年前事也政院只知近日之禁看作當捧之疏者極爲疏忽不可以別加嚴禁仍以勿論該房承旨罷職諸承旨從重推考○政院啓言承旨李太亨因前正言沈達漢上疏謂有情勢陳疏出去原疏以國忌正日纔已退却矣請卽爲牌招敎曰卽爲牌招違牌勿爲呼望又啓言承旨沈煥之徐榮輔申獻朝陳疏徑出原疏以國忌正日不得捧入而臣書九亦爲聯名院中無坐直之人何以爲之敎曰豈可以該房之罷職如是處義乎原疏還給竝卽牌招推移入直違牌勿爲呼望未差之代前望單子入之待下批一體牌招
정조 16년 · 목
政院啓言議政府錄事來言右議政金履素以爲臣於副司直李東郁聯疏至以擧朝緘結爲斥若論緘結之罪大官宜先人言此極滿心震懍嚴敎之下不敢煩讀旣見之後有難泯默走伏金吾門外仍納命召何以爲之敎曰政院之不焚其疏至請謄頒極爲駭然更下嚴敎竝與謄本而收取付大之後雖大臣豈可以收焚之疏追提乎勿待命事遣史官傳諭仍傳命召
정조 16년 · 강
遞承旨沈煥之徐榮輔申獻朝李書九李太亨以趙尙鎭黃昇源申大謙林濟遠鄭致淳代之竝前望也
정조 16년 · 목
敎曰雖卽收焚謄頒之本云而初不卽焚已可駭況該房罷職可謂罪重罰輕則深夜違牌無意承膺尤爲駭然當該承旨一竝遞差前望單子入之待下批牌招推移入直以尙鎭等批下
정조 16년 · 강
命誰陽府使鄭景祚拿處分揀
정조 16년 · 강
命戶曹正郞鄭東敎拿處
정조 17년 · 강
遞觀象監提調徐浩修以徐有防代之前望也
정조 17년 · 목
承旨徐榮輔啓言昨年雜科入格人中親試時句讀文義之全不成樣者有明年正月該房承旨與當該提調眼同更試于政院後以稟之命矣今當依下敎更試而觀象監則提調李命植身病徐浩修在外無以擧行何以爲之敎曰在外提擧許遞前望單子入之遂以有防批下
정조 17년 · 강
命故領議政李宗城夫人沈氏家食物令該曹輸送仍爲存問
정조 17년 · 목
敎曰故領議政李宗城夫人今年恰滿七十而歲首書啓因本家之固辭未免見漏云令該曹優數輸送仍爲存問草記○戶曹以故領議政李宗城夫人沈氏家米五石太二石猪肉五斤輸送後存問啓
정조 17년 · 강
命禁衛大將李漢豐兼察左右捕將
정조 17년 · 목
敎以右邊捕將趙心泰以御將隨駕左邊捕將趙圭鎭以善騎別將隨駕左右捕將禁將兼察牌招聽傳敎
정조 17년 · 강
以沈煥之爲大司憲徐榮輔爲大司諫金輸東爲承旨李相璜爲副校理竝前望也
정조 17년 · 강
特補徐榮輔漢江別將以李冕膺爲大司諫前望也
정조 17년 · 목
榮輔以大司諫違召政院例捧罷職傳旨敎曰如尹行任李文會曺允大林濟遠徐龍輔者流無不行公況此人以同一情勢十五日行公而今於陪扈義重幸行隔日之時身在閼中忽地違牌事體之外處義極爲放恣雖非徐榮輔豈無諫長乎近來之人稍成頭角則濫意已生漢江別將除授當日辭朝時任別將遞付京職大司諫前望單子入之遂以冕膺批下
정조 17년 · 강
領府事洪樂性上箚賜批
정조 17년 · 목
箚略曰臣之所帶藥院及太僕俱是至重至緊之任而當此鑾蹕多日勞動之時末由趨參於小大于邁之列將使保護之班不得備員輿御之奉不得整飭曠職虧分惶隕罔措伏乞亟賜處分俾重任無閼陪班必備批以卿其安心勿辭仍命遣史官傳諭
정조 17년 · 강
命中官方得賢拿處尋命保放
정조 17년 · 목
禁府照律啓目遲滯也
정조 17년 · 목
禁府啓言大司憲閔台爀大司諫尹㬦等兩司之法駕前導事體嚴重還宮時固當入閼祇迎而皆於閼外落後罪笞五十收贖解見任別敍私罪允之敎以閔台爀功議各減一等尹㬦功減一等又啓言禮曹參議尹行元入侍之時上殿直拜將退之際越次起立罪杖八十收贖奪告身三等私罪允之敎以功減一等又啓言時囚玄重祚保放方得賢今日內草記照律事命下矣重祚杖一百收贖告身盡行追奪得賢杖八十收贖奪告身三等請竝放送允之敎以如有功議各減一等
정조 17년 · 강
命今月十六日曉望京外救食一款竝勿擧行
정조 17년 · 목
觀象監啓言今月十六日曉望月食初虧日出相距之時不過爲刻餘且正殿月臺本監瞻星臺俱不得看望此與地下食無異同而地下食元無救食之擧今亦依此例請京外救食一款竝勿擧行知委禮曹允之
정조 17년 · 강
正言安廷善引避賜批仍命徐榮輔外補勿施
정조 17년 · 목
廷善啓言昨伏見傳敎下者有前諫長徐榮輔外補之命蓋聞其違牌之故專由於賤臣之在職勢難同爲周旌則今於同臺蒙譴之後臣何敢冒沒於臺次乎請命遞斥臣職批以未知諫長之違牌由於爾昨有處分矣事實旣如此徐榮輔諫長前望津將外補竝勿施爾則勿辭亦勿退待
정조 17년 · 강
遞承旨徐邁修金翰東以沈煥之林道造代之前望也
정조 17년 · 강
命訓局馬兵別隨駕置之訓將以別雲劍預差使之隨駕
정조 17년 · 목
備局啓言禁將代領訓局軍兵留陣則不可無司命旗訓將率領訓局馬兵一哨別爲隨駕則亦不可無司命旗三營將臣各陳所見事命下而訓將徐有大以爲禁將旣領訓局軍兵而留陣則當持訓局司命旗臣則旣是別隨駕而所領乃是一哨馬兵只持方色旗似合事宜云禁將李漢豐以爲臣之留陣所領旣是訓局軍兵則不可無訓局司命旗訓將旣領本局一哨馬軍別爲隨駕則亦當有訓局司命旗云御將趙心泰以爲禁將留陣雖領訓局軍兵旣稱代領則以所帶禁營手旗仍用訓將則雖曰別隨駕所率領旣是訓局軍兵則以本局司命旗用之爲宜云而口傳下敎內有令廟堂指一草記之命矣毋論別隨駕原隨駕事體至爲重大不係領率之多少訓將所持之三軍司命不可去身禁將之留陣所領旣是訓局軍兵則亦宜有訓局司命而其所代領留陣在於訓將領軍隨駕之時則一營門不可有兩司命仍以禁將所持手旗權用似合便宜訓將方色旗之說禁將竝用司命之論俱未穩當請依御將議施行敎以當初定式之訓將只率馬兵一哨別隨駕者一則欲令元戎陪從一則欲令武將隨駕有預差也觀此草記三軍司命手旗事果掣肘若依最近例只令訓局中軍代領留陣爲便而多日經宿於百里之地領軍豈可無將臣乎訓局馬兵一哨別隨駕置之訓將則以別雲劍預差使之隨駕於西班
정조 17년 · 강
命公私人馬通涉舟橋各江半冰處嚴禁渡涉
정조 17년 · 목
敎曰近日日候稍解津路渡涉之人必艱辛而舟橋則禁雜人之故不但公行私卜之爲弊卽令舟師大將判尹畿伯出往舟橋所公私人馬照管通涉而各江半冰處各令把守嚴禁渡涉如是申飭之後或有一毫不勤該大將及畿伯難免重勘卽爲分付
정조 17년 · 강
以李在學爲大司憲前望也
정조 17년 · 강
勘放時囚玄重祚方得賢保放李普漢朴宗甲李顯昱申在文
정조 17년 · 목
禁府以玄重祚功減一等杖九十收贖奪告身四等方得賢無功議啓敎以時囚保放
정조 17년 · 강
以洪檍爲分內局提調前望也
정조 17년 · 목
政院啓言內局提調金吾堂上例不得兼帶而分提調以判義禁洪良浩擬入受點請當該銓官推考原望筒勿施允之前望入之下批
정조 17년 · 강
以李祖承爲禮曹參判申耆爲吏曹參議前望也
정조 17년 · 목
政院以六曹堂上當爲留都而吏判鄭昌順禮判閔鍾顯竝隨駕吏禮曹無留都堂上啓有是命
정조 17년 · 강
舟橋司進舟橋節目
정조 17년 · 강
命自闕門外至齋室作門排立塘馬
정조 17년 · 목
自闕門外至齋室作門合二十二塘一塘闕門外二塘鍾閣三塘南大門四塘石隅五塘蔓川六塘露梁行宮以上六塘每以留陣營擧行七塘金佛庵露梁行官五里八塘奉天里五里九塘舍堂里五里十塘南泰嶺六里十一塘果川作門五里十二塘冷井四里十三塘葛山六里十四塘自棧洞五里十五塘沙斤終站五里十六塘彌勒堂五里十七塘眞木亭七里十八塘華城作門七里○以上十二塘別定馬兵十九塘上柳川五里二十塘庫執里五里二十一塘培養洞五里二十二塘齋室作門五里○以上四塘隨駕別隊馬兵擧行每塘以馬兵三名排定而金佛庵則無人家故加定馬兵一名火兵一名自畿營造給假家以爲定式○今年則訓局留陣故自闕門至齋室作門皆自訓局擧行道路改定後奉天里一塘不爲擧論合二十一塘
정조 17년 · 목
具軍服乘轎出協陽門由敦化門出崇禮門歷詣關王廟行再拜禮訖駕到舟橋北岸紅箭門外兵曹判書跪啓請乘橋砲宣傳官啓稟放信砲三聲兵曹判書跪啓請陞旗宣傳官啓稟放信砲一聲擂鼓鳴鑼共三通舟師營應砲擂鼓鳴鑼中央紅箭門陞黃黑大旗宣傳官啓稟渡涉號令放起火一枝舟師營及各營擧起火應之又啓稟鳴金二下大吹打點鼓點旗舟師營及各營大吹打點鼓點旗應之駕至南岸紅箭門又啓稟鳴金三下吹打正各營一體止兵曹判書跪啓請落旗宣傳官啓稟放信砲一聲鳴鑼擂鼓共三通舟師營亦應之兵曹判書跪啓請下橋砲宣傳官啓稟放信砲三聲鳴金二下大吹打渡涉訖駐蹕舟橋司待天明兵房承旨跪啓稟初二三吹宣傳官啓稟吹螺訖乘轎進發踰金佛峴降轎乘馬次果川縣御富林軒少頃乘馬進發至仁德院坪命宣傳官尹養儉洪栒招致觀光父老養儉等不善擧行仍命拿入養儉等旋命拿出諭父老等曰昨年年事實爲大歉還穀其能畢納而無他弊瘼乎對曰厚蒙聖澤安業不知年事之爲歉還穀亦已畢納矣止發詣水原府御鎭南軒
정조 17년 · 강
召見大臣閣臣及有司堂上吏兵判前水原府使于鎭南軒右議政金履素行司直徐有隣吏曹判書鄭昌順兵曹判書李文源御營大將趙心泰檢校直提學徐有防檢校直閣尹行任徐榮輔南公轍
정조 17년 · 목
諸臣以次進伏予曰水原府今則事體自別宜有陞號變通之擧矣卿等商量稟處仍命大臣以下先退
정조 17년 · 강
陞水原府使爲留守兼壯勇外使行宮整理使置判官以佐之以壯勇營兵房爲壯勇使置都提擧扈衛大將合廳以屬之
정조 17년 · 목
敎曰御極以後峙藏儲用爲所重也幸荷皇天祖宗之默佑而龍盤虎踞之宅兆永奠千億萬年無疆大曆數是地之所重實與周之豐漢之覇共盛而齊隆惟其拱護之方愈勤而愈密使體貌尊嚴制度肅虔卽予小子情文之所當然譬若宗廟之禮先言百官之美其有關於所重者如是矣是地水原府自卜園寢關防增重美哉天作之襟帶長奉月出之衣冠預建行宮先寓瞻依之思摸揭圖像用替定省之誠而孺慕結轖迷不知節每歲三百日無日不屈指而企企者亶在於禮行一日而旣展省將還駕駕駐府界峴上瞻望躊躇不自覺其吾行之遲遲輒召至守臣於前申申以恪謹拱護之義願其職則一邑倅也問其品則三品窠也得其人任其職固不係於爵位而朝廷擧措不重則不威關防姑置之爲予整理行宮諸務之臣豈可委諸三品邑倅也然凡事莫若述古南城只管保障而大臣爲使居留專差文宰而爲保障則武臣通擬於南城況是地是府之所重乎自今水原府使陞爲留守兼壯勇外使行宮整理使惟大臣武將須特旨又置判官以佐之壯勇之設營有年將臣之稱號未定者以特外使之出也壯勇營兵房爲壯勇使而營中文牒大將稱之如御營使之稱御營大將置都提擧備其式亦如經理營都提擧之三公例兼而扈衛大將合廳以屬之若內外營軍需兵食辦備措處皆不籍於經費此所以爲所重峙藏儲用者也予之寤寐一心在於慕先而保民雖似殊歧其用一致斯民也先王之民也今欲懷保小民宜先蘇弊弊之大者莫過於軍營之多是以予於初元朝參也擧諭四目四目之中惟軍與民居其二言之將欲行之臨先王所御之門踐先王所御之位而徒言而不能副其言予雖否德汙不爲此使中外熟看此敎諦究微旨知予經之營之啓佑我後人祈永萬億年之本意
정조 17년 · 강
命守禦使鄭民始密符以前任全羅監司密符仍佩
정조 17년 · 목
民始以全羅監司遞來也
정조 17년 · 강
命水原府留守以正卿以上差擬亞官以蔭官中五品判官差擬著爲式畿伯例兼留守壯勇營都提擧以扈衛大將所帶之大臣單付
정조 17년 · 목
右議政金履素啓言園所遷奉之後本府體貌甚尊嚴管轄之人間雖有正從二品特授之事爵秩官銜依舊是三品衙門事面終涉未安今伏承傳敎下者誠爲幸甚府使旣陞留守又兼壯勇外使則當先定品秩兩都則例以從二品以上差擬而至於本府比兩都尤爲自別大臣武將特除外文宰差擬限以正二品以上定式似合事宜矣敎以正卿以上定式今番則當特除矣又啓言本府亞官旣因下敎以判官定制矣松都則經歷用文臣沁都則經歷用蔭官本府判官文蔭間當有定式故仰達矣敎曰本府不但曾有判官小心而久任專意吏治者莫如蔭宰以五品判官定式又啓言本府旣爲留守則畿伯當依兩都例例兼留守故仰達矣從之又啓言壯勇營都提擧亦如經理廳之三公例兼而扈衛大將合廳以屬之事命下矣都提擧依惠廳例三公皆例兼乎抑依軍門都提擧例備望受點乎敎以此是例兼以扈衛大將所帶之大臣單付又啓言本府旣陞留守時府使宜有區處之道矣敎以先令該曹今日政付軍職○吏曹判書鄭昌順啓言壯勇都提調差出事命下矣當從大臣座目擬入乎敎以扈衛大將時帶大臣單付
정조 17년 · 강
定壯勇內外使司命旗號
정조 17년 · 목
御營大將趙心泰啓言壯勇營今爲內外營壯勇內使旗號稱以壯勇內軍司命壯勇外使旗號稱以壯勇外軍司命恐合事宜從之
정조 17년 · 강
特拜蔡濟恭爲水原府留守金持默爲壯勇營大將
정조 17년 · 목
敎曰係是令初益當先尊體貌行判中樞府事蔡濟恭拜水原府留守
정조 17년 · 강
召見水原府留守蔡濟恭內閣提學鄭民始壯勇提調徐有隣壯勇大將金持默京畿監司徐鼎修御營大將趙心泰于鎭南軒
정조 17년 · 목
諸臣以次進伏予謂水原留守蔡濟恭曰古者爲官擇人今則可謂爲人設官濟恭曰臣雖在年富力强之時當此設施之初識短才劣無望堪承況今精力已衰病情又痼保釐重任實有辜負聖簡僨誤國事之慮矣命承旨李益運讀傳敎諭書訖命退諸臣權退
정조 17년 · 강
以趙宗鉉爲大司憲前望也
정조 17년 · 강
中批李敬懋爲刑曹判書
정조 17년 · 강
有政吏曹判書鄭昌順兵曹判書李文源進
정조 17년 · 목
以李在學爲吏曹參判洪良浩爲社稷提調金魯成爲水原判官蔡濟恭行宮整理使兼壯勇外使單付洪樂性壯勇營都提調單付
정조 17년 · 강
命京城巡邏早發晩罷使閭巷人知悉
정조 17년 · 목
扈衛廳啓言大駕擧動後都城各門初昏閉門啓東開門事及權閉城門還官日量宜預開觀光士女弛禁事已自兵曹啓下矣城門旣已早閉晩開則巡邏亦當早發晩罷待擧烽發巡趁啓東撤還請以此意令漢城府知委各部使閭巷人俾各知悉亦爲分付於巡邏營門及左右捕廳巡廳允之
정조 17년 · 강
詣顯隆園親祭還次水原府
정조 17년 · 목
具軍服乘轎出行宮門至鄕校前路降轎乘馬至培養峙命應參享班百官外隨駕人員無得攔入作門內又命攔後軍兵吹打手各營門大旗幟駕前駕後竝落後留駐詣園所下馬入齋室改具淺淡服乘輿詣紅箭門外降輿就版位行再拜禮仍詣丁字閣三上香執爵獻爵大祝修撰金羲淳進讀祝文訖出就版位亞獻官右議政金履素終獻官昌城尉黃仁點以次行禮如儀後行再拜禮仍詣園上奉審予謂園官等曰樹木今則庶可成樣而案麓猶未茂盛加意申飭掃雪之處太廣且雪水利於莎草云此後則階切石下數十步外勿爲掃除又命近侍奉審碑閣仍詣幕次改具軍服步詣紅箭門外乘輿由西麓逶迤詣小西門基親審植木勤慢後降輿乘馬詣奉安閣下馬陞廳命閣臣行春奉審誤儀仗于閣內仍詣齋室乘馬進發踰培養峙下馬乘轎至鄕校前路降轎乘馬詣水原府本府留守蔡濟恭領率大旗幟出待路次命仍爲前導承旨李書九曰宣傳官不傳信箭駕後軍兵落後不來宜有重勘之擧矣予曰當該宣傳官記過入重鑰門下馬詣得中亭還御隱若軒
정조 17년 · 강
命閣臣行奉安閣春奉審
정조 17년 · 목
檢校直提學徐有防檢校直閣尹行任徐榮輔南公轍入庭行禮如儀有防詣香案前陞爐烟捲簾諸閣臣奉御眞展奉降復位行禮如初仍詣閣內還奉御眞仍以香爐盒幷置一牀香串一雙分置兩香坐設于閤內陽傘一繖扇一倭長劍一在左日傘一繖扇一水晶杖一倭長劍一在右各植一架設于廳中闔門下鑰復位乃退
정조 17년 · 강
命園司陞敍守僕以下施賞奉安閣兼令衛將弓矢賜給下人等米布題給
정조 17년 · 목
敎曰園司陞敍事知守僕員役守護軍等令該曹考例施賞御眞奉安閣兼令衛將各內下弓矢一部賜給下人等米布題給
정조 17년 · 강
命自園所洞口至崇禮門捧上言
정조 17년 · 강
遞藝文提學閔鍾顯以徐有隣代之前望也
정조 17년 · 목
鍾顯以贊禮進去園所也
정조 17년 · 강
試水原府儒武幼學尹持昇閑良金鎭禧等直赴殿試其餘直赴會試或施賞文試官內閣提學鄭民始弘文提學李秉鼎藝文提學徐有隣檢校直閣尹行任徐榮輔南公轍校理李相璜修撰金羲淳武試官水原留守蔡濟恭訓鍊大將徐有大御營大將趙心泰兵曹正郞嚴耆
정조 17년 · 목
敎曰今日水原府儒生試取內閣提學弘藝文提學爲讀券官檢校直閣隨駕玉堂爲對讀官武士試取則本府留守訓御兩將爲考官隨駕騎郞及宣傳官二員爲參考官○予自本府將詣園所時命設場以人情者聖王之田爲賦題擬水原府士民等謝陞府爲居留分司爲箋題仍命承旨李益運與內閣提學及弘藝文提學收券以待還自園所御得中亭科次試券命武所試官開場試射○敎曰今日水原府邑底儒生試取時賦居首幼學尹持昇表居首幼學趙萬元幷直赴殿試幼學李奭祚年過八十應製旣入格今日又參榜特賜御批一體直赴殿試賦之次三下幼學尹絖表之次三下幼學權佑直赴會試表次上生員任禹常幼學申百顯賦次上幼學金致聖生員申光軾幼學申勖各紙一卷賜給園底邑內武士試取時閑良金鎭禧貫一中邊三中鄭履權貫一中邊二中竝直赴殿試閑良朴致郁貫二中朴師綸林福善壯勇軍池繼殷宋福東貫一中邊一中竝直赴會試閑良李道英尹行默崔瑞龍林周範壯勇軍金昌福崔次煌金宗祿邊二中各箭竹六十箇賜給
정조 17년 · 강
命直赴李奭祚優給米肉
정조 17년 · 목
敎曰八十一歲老人之自作自書精力之强健可謂瑞物直赴李奭祚令本府優給米肉
정조 17년 · 강
命細南橋大路非特敎勿掃雪治道
정조 17년 · 목
敎曰治道之役不但用民力最難者掃雪旣有培養峙捷路至於細南橋大路則除非特敎勿爲掃雪亦勿治道事分付
정조 17년 · 강
移屬安山郡于水原府
정조 17년 · 목
備局啓言水原府陞爲留守且置判官矣本府幅員非不廣闊而營邑設施之後凡百措置與前大異傍近屬邑宜有合竝添補之道而安城龍仁振威果川等邑俱是直路事多掣礙不可輕議惟安山一郡本以小邑近益凋弊今若以此添補則在本府大有所益道里且甚便近於民亦無難處之端請安山郡合竝移屬於水原府倉庫糴糶依前仍置使本土之民受還於本土俾除往來之患允之
정조 17년 · 강
命抄水原廣州衿川果川飢民白給糧資
정조 17년 · 목
敎曰駕過之處當有惠政況昨年穡事本府海西民情之顑頷無異於湖西云外此他面亦可推而知令道伯抄其最飢困者白給糧資以示朝家爲本府地方推及坊內民人之意廣州衿川輦路面亦依此爲之至於果川治道之役民力倍入一體抄飢白給事分付
정조 17년 · 목
敎曰依昨年例明日當還宮令留都營知悉
정조 17년 · 강
命御營代領中軍李應爀記過
정조 17년 · 목
政院啓言人定後起刁斗軍法卽然而今日更鼓前御營廳不待取稟徑先起刁斗事未前有有關師律當該代領中軍李應爀所當重勘而請推之外無他可施之罰何以爲之敎以爲先記過
정조 17년 · 강
命停湖南上番禁衛軍嶺南尤甚邑上番軍亦令廟堂稟處
정조 17년 · 목
前全羅監司鄭民始啓言本道禁衛軍今年爲上番當次而災荒旣甚時氣又熾非但資裝之難辦此是莫重宿衛之軍則以不淨處許多軍卒上來入番亦甚未安在前如此之時多有停番之例一番則已爲裝發逢點雖無及矣自二番停番似好請下詢廟堂處之敎曰停番嶺南亦有尤甚處上來者乎令廟堂草記稟處
정조 17년 · 강
命興陽珍島兩邑大同米限折半待秋停退
정조 17년 · 목
前全羅監司鄭民始啓言本道尤甚邑中興陽珍島爲最尤甚以今民勢稅大同實無趁限準納之望取考丙午前例有蘆嶺以下十三邑大同米三分一待秋停退之事矣京廳需用亦甚苟艱雖難許多邑停退至於興陽珍島則宜施別般軫恤之政請兩邑大同米限折半依近例待秋停退從之
정조 17년 · 강
命湖南私賑邑所俵空名帖仍令該邑作穀補賑
정조 17년 · 목
前全羅監司鄭民始啓言考見本道設賑時前例則私賑邑只令守令自備或用富民願納穀而願納旣難多得守令亦難優辦故賑政每有不實之弊旣是私賑則雖不可劃納公穀至於空名帖與穀物有異若干分俵於私賑邑以爲補用之地似無所妨故臣於今番則與公賑邑一例俵給使之作穀此穀則請令私賑各邑仍爲取用於賑資從之
정조 17년 · 강
命湖南諸邑大同綿布以今年十月退限備納
정조 17년 · 목
前全羅監司鄭民始啓言本道木大同上納各邑旣有木邊參半之命又以如有不得不純錢處往復該廳許令代錢爲敎木邊參半已是莫大之恩澤民情莫不感激而但本道綿歉可謂無前一道同然至於純錢實無區別取捨之道以今木貴當年大同雖許木邊參半必無趁限準納之勢且於此中又有純錢則京廳需用亦當不敷臣意則今年木大同當納者竝以十月退限使之備納則庶爲紓力之方亦爲均惠之道故敢此仰達矣從之
정조 17년 · 강
命完營宣化堂重建時監董裨校等加資
정조 17년 · 목
前全羅監司鄭民始啓言本道宣化堂及行閣四十餘間一竝新建而在前宣化堂重建及南門新建時監董裨校有請賞之例矣今番則雖不爲狀聞而臣帶率軍官折衝金學祖將校折衝金厚性閑良金恒城不無效勞亦有前例故敢此仰達矣敎曰旣有前例云竝施加資之典
정조 17년 · 목
具軍服乘轎出重鑰門至水原終境召見水原判官金魯成予謂魯成曰凡事毋論大小與留守相議爲之其中可以變通釐正者爾皆抄錄事實詳探物情後上京來待至仁德院坪絳轎乘馬至果川縣下馬入行宮命畿伯率各務差使員入侍京畿監司徐鼎修廣州府尹徐有臣果川縣監李祉源衿川縣監李洛秀以次進伏予謂有臣曰卿則到任屬耳別無可問之端矣今番園幸本府別無弊端乎有臣曰無弊端之可達者矣予謂祉源洛秀等曰爾等所蒞之邑有何弊端乎祉源等曰別無弊端可達者矣予曰昨日傳敎下者爾等見之乎抄飢之際務盡誠意各面中最尤甚處分俵白給仍命退出乘馬出行宮踰南泰嶺下馬乘轎至金佛峴命先廂各營不渡舟橋從便扎駐於南岸上待號令渡涉詣望海亭宣傳官跪啓請信砲一聲立壯勇營招搖旗該營應砲應旗先到北岸札駐次龍虎營次別隊馬兵次御營廳竝以招搖旗挨次號令各該營依壯營例渡涉宣傳官跪啓升升橋砲竝如竝改具戎服乘馬渡舟橋由崇禮門入敦化門協陽門還內
정조 17년 · 강
遞承旨李書九以徐榮輔代之前望也
정조 17년 · 목
都憲趙宗鉉箚論書九以享班百官毋得入作門誤爲領希請譴罷書九謂有情勢出去政院請牌招敎以許遞令該曹付軍職仍以前望榮輔批下
정조 17년 · 목
敎曰上元前後各一日弛禁事分付巡邏營
정조 17년 · 강
判下上言三十九度于各該司該道
정조 17년 · 강
刑曹以擊錚人原情回啓
정조 17년 · 목
該曹啓言交河童蒙李彥海原情以爲其父陽五以成廟第八王子益陽君懷六代孫丙申春登科癸卯冬越宣薦丁未年該廳以謂交河風憲之子至於拔薦蓋風憲之說亦有苗脈其祖學生貫一與郡守金東淵曾有嫌怨東淵急於報憾差出風憲帖旣是金枝玉棄非風憲相當之地處則蹔時官長逞憾之事不當爲門戶之疵而庚戌行幸時駕前鳴冤則判付內有曰以璿派稱冤乃是足矣令兵判査實決處而尙未復薦至冤所在冒死仰籲伏乞使之復薦云矣該廳拔薦宜由公議則不可以爲其父訟冤有所容貸請原情勿施照法嚴處又啓言安東喪人柳井祚原情以爲其父弘春以當納還祖之拒納被府使金履翼毒杖竟至致命其母金氏又爲自裁乞蒙天恩得報殺父殺母之讎云矣渠以爲父訟冤之心認作血怨骨讎至徹天聽則其所爲說宜無所不用其極而事係捧糴旣無早晩施刑於畢納之後者雖爲執言之端初旣違令不就始來於再推之後守土之官或施懲一之政者不是異事十五度之訊不是致命之刑則循例捧供以入俾歸之地方官不可無罪之科者恐非慮後弊之道且一邊上言一邊擊錚極涉無嚴請竝置之又啓言東萊幼學李命臣原情以爲本府每年倭館支供價米爲二千餘石而每石以三兩折定作錢貿易百種之物以爲日復日支供矣近年物價比前騰貴色吏庫子一經此任者積逋無以支當不得不犯手於還穀一年之間賣家鬻產吏奴之徵族無年無之猶患不足有獄中久囚者又有爲奴定屬者又有結項致斃者其中尤有所至冤者米一石以三兩作錢而不無餘剩則以此爲無面添補之地而親幕中差出監官取食其剩蓋作錢取剩之法非設立時所定而卽後來之謬規也近來米貴以後無不餘剩以親裨之故吏民輩莫敢稱冤爲弊益深矣前府使趙曮深念吏奴之逋欠以本米出給於色庫俾除色庫之冤成節目以爲永久施行之地矣其後廢而不行百弊層生邊門之數少殘民因此而流亡者首尾相續豈不哀哉渠以七十之年裹足上來昨年春呈備局自備局申飭行關且本道巡營屢次關飭每被監官之沮遏釐弊無期敢此呼籲於法駕之前伏乞一依古例出給本米以爲無弊支供之地云矣事非四件無難鳴金民習駭惋考律重勘而至於本事係是民隱請令道臣詳査決處又啓言靈光荏子島居民河載弘原情以爲荏子島本是司僕寺牧場而牧馬百餘匹矣一自設鎭之後百弊俱生惟此荏子島設鎭於牧馬之處以屯田所出應鎭役以牧子子枝克水軍哀此居民無路生活而本島平衍處幅員爲四十里作畓則當爲數百餘結昨年自宣禧宮將欲折受移馬押海島之意手本本判矣押海民不願盡受故置之若以盡移於押海爲難則本島至近之處有四島分置四島各不過二十餘匹矣荏子島則許民耕食事乞蒙天恩云矣敢將屑越之事至爲籲天之擧者極爲無嚴考律勘處後本事則請令道臣詳査處之竝允之敎曰近來擊錚猥濫太甚駕前咫尺無難喧聒除非遠望處如法爲之者外一竝勿施之意旣有飭敎則又何如是多數移送乎此蓋考喧都事不能申飭之致爲先從重推考曹屬受去之際亦安知無奸弊乎卿其査實懲治而李彥海則猥越雖甚卿是武將從公決給俾無更訴之弊柳井祚事一事兩呈法當勿施聞其原情情則可矜只以上言回啓又啓言海南良人徐聖彬原情以爲其外祖母甲辰母澤禮卽京畿李東彬家婢子而甲辰年至十七已爲納價贖良今至八十三歲贖券及官斜文蹟昭昭而千萬意外靈巖奴婢色吏金亘喆輩私自花名誣訴家官百般侵漁故不得已呈議送于營門自營門行査嚴囚該吏申飭其侵漁以前後文券卽爲出給題送矣營門遞歸後終不出給文券索錢徵賂有甚於前日渠之父子兄弟不能安土莫知所正乞蒙天恩令本道明査分揀云矣徐聖彬依先朝受敎爲先放送所供如此請上裁敎以分付該道俾卽從公決處
정조 17년 · 강
命廟堂京畿左防禦使屬之何邑當否與兵判相議草記稟處禿城中軍之履歷及階級職掌亦令指一稟處
정조 17년 · 목
敎曰畿輔防禦重地不可一日曠任左防禦使屬之何邑當否大臣兵判相議論理草記稟處事言于廟堂道伯例兼居留政官待開門牌招開政兼留守及左防禦使下批禿城中軍依前當爲本府所管之中軍而履歷則只當用大興例乎折稍尊階級乎職掌則只管緝詰之政而不兼討捕使名乎抑討捕使使新設之防營兼帶乎亦令廟堂指一稟處
정조 17년 · 강
命行宮慗理使職務廟堂亦爲申明條列草記稟處
정조 17년 · 목
敎曰行宮整理使之職銜卽如關西伯之例兼外度支也旣有職名則宜專職務況行宮凡事上自御饍御用下至分辦雜物皆出於本府著在定例亦令廟堂申明條列草記稟處以爲遵行之地
정조 17년 · 강
命承旨李益運遞差自上元前一日至後一日弛禁
정조 17년 · 목
敎曰此亦爲民之意也幸行前夜特命承旨書置傳敎回鑾前臨時領布矣今日始取見正書朝報以上元前後各一日弛禁書出近來承宣事皆如此以此文勢觀之上元當夜當依例夜禁乎當該承旨遞差上元前一日至後一日弛禁改書頒布事該房知悉
정조 17년 · 강
命承旨沈煥之金孝建申獻朝許遞以徐邁修林濟遠尹理相李尙度代之竝前望也
정조 17년 · 목
敎曰承旨憊矣守宮及昨日除拜者外竝許遞與未差之代前望單子入之待下批牌招察任
정조 17년 · 강
命舟橋監官許瑗加資其次施賞有差都船匠三人帖加成給仍令先自鋪板撤去俾勿遲滯
정조 17년 · 목
舟橋司別單都監官嘉善許瑗庚戌十一月領將差定壬子四月都監官陞差敎以加資監官嘉善廉斗福庚戌八月差定辛亥別單加資嘉善李天培庚戌十月差定辛亥別單加資將領折衝金鎭觀庚戌八月差定辛亥別單加資金鎭郁庚戌八月差定辛亥別單加資梁潤基庚戌八月差定辛亥別單加資南允稷庚戌八月差定辛亥別單加資各木二疋布一疋前萬戶金光泓辛亥四月差定閑良柳復文辛亥四月差定鄭龍湖辛亥四月差定各木二疋黃仁德壬子七月差定南泰夏壬子七月差定出身朴道明壬子十一月差定各木一疋賜給因船匠都邊首車二福金宗河崔明倫等別單敎曰各木二疋米五斗或帖加間從自願擧行後草記旗軍及守直江民中若有多年使役者最久人各木一疋米二斗施賞之次米斗賞給昨今年使役者勿論本鎭別將木一疋軍各米二斗施賞事分付戶曹又敎曰今番行幸初欲念前後爲之以解凍之在近進定於旬後矣此乃爲江民之意也今下賞典依判下卽爲分給而日氣自今日西南風緊吹益有解凍之意舟橋先自鋪板撤去俾勿遲滯○戶曹啓言因舟橋司別單旗軍洪聖彬等六十名守直江民史弘伊等十八名以上使役最久各木一疋米二斗旗軍南益光等九十六名守直江民金啓福等十六名以上使役之次各米一斗露梁別將金重玉木一疋軍盧舜麟等二十五名各米二斗分給又啓言船匠車二福等三人皆願帖加云故米木施賞不爲擧行帖加一欸請分付兵曹允之
정조 17년 · 강
命吏曹參議申耆許遞總管柳誼仍任前職
정조 17년 · 목
敎曰留都堂上承乏雖點下公罪則公罪太涉遽然吏曹參議申耆許遞總管柳誼仍任前職吏曹刑曹堂上前望單子入之兵曹堂上口傳差出
정조 17년 · 강
以沈煥之爲吏曹參判李冕膺爲參議李在學爲刑曺參判竝前望也金翊伏爲兵曹參判口傳也
정조 17년 · 강
命同副承旨林道浩遞差
정조 17년 · 목
道浩省記後徑先出去也
정조 17년 · 강
備邊司以嶺南上番軍當次在於秋成之後停正與否今姑不論啓
정조 17년 · 목
備局啓言嶺南上番當次問于禁御兩營則御營廳謂非當次禁衛營雖是當次在於今年十二月云徵番旣在秋成之後則尤甚處上來與否似無可論矣允之
정조 17년 · 강
大司憲趙宗鉉陳箚賜批仍命遞其職捧入承旨李益運亦命遞差
정조 17년 · 목
箚略曰臣於昨日園所陪扈之路伏承差祭外百官勿許參班之敎臣等聚首訝惑莫省所以不得不蒼黃退待於洞口矣回鑾後始伏聞初無勿參之敎乃是喉院誤傳之致云展禮園寢百僚參班禮意有在所重何如而致令已會之班未免中途而罷大關國體有駭所聞不特一時傳敎誤傳之比而已請當該承旨亟施譴罷之典批以箚辭可謂得體然聞其事實似是下屬次次誤傳承宣推考禮監吏之誤傳卿亦有不飭之責而奏御文字在所敬謹況箚牘卽臺臣隨身之物則今以非肅單似啓目之本書納者大關臺體卿則遞差無一言捧入當該承旨亦爲遞差
정조 17년 · 강
黃海監司金方行疏辭藩任賜批
정조 17년 · 목
批以海俗蠢頑卿其勿辭往哉剛克
정조 17년 · 강
都承旨徐邁修上疏賜批
정조 17년 · 목
疏略曰向來政注自速嚴敎至今追訟惶汗浹背擇擬之命旣勤耳提則尤宜細考政案益致難愼對揚我殿下擇人分憂之至意而率爾排望全失照檢終至冒請變通致煩酬應恩補薄罰非罪伊榮曾未數月旋命內移恩除寵擢仍又聯翩臣自聞命以來兢惶怵惕五內失守不啻臨深而履簿也昨於歸路馳趁行在急於陪扈之禮雖不獲已於祗肅新命而仍因盤礴豈臣本情之所敢出哉且臣防踏僉使解由未出其於公格尤不可冒當伏乞照例遞改批以解由勿拘
정조 17년 · 강
京各司各營進壬子年會計簿
정조 17년 · 목
戶曹餉廳惠廳兵曹訓局禁營御廳守廳總廳時在黃金三百兩零銀子四十一萬九千二百六十五兩零錢文一百萬五千一百六十二兩零綿紬九十同四疋零綿布二千九百九十六同四十疋零苧布四十五同四十八疋零布子一千四百七十九同二十八疋零米二十九萬六千七十七石零田米一萬九百四十二石零太三萬三千六百二十九石零皮雜穀九千七十八石零
정조 17년 · 강
命今曉月食時承旨一員與該監提調同詣瞻星臺看望如於入地前雖一二分有所看望則救食節次該監則卽爲擧行
정조 17년 · 강
重推留陣將臣李漢豐此後非內下封書而騎塘馬者直以紀律從事仍命書付各營每當幸行時申明嚴飭
정조 17년 · 목
敎曰幸行時慈殿宮問安往來承旨所騎驛馬例爲立把於諸道而近因省弊驛馬則勿把其代以訓局馬兵分塘定立而或有封書外濫騎之弊申飭何如則以今番現發觀之留都營狀啓亦用此馬若此則立撥之意果安在哉況如是之際馬兵馬匹其可堪乎欲省外驛之弊反貽馬軍之害前此屢次申飭之下該營擧行焉敢若此留陣大將李漢豐爲先從重推考此後除非內下封書外騎塘馬者直以紀徫從事不飭之將臣以濫騎律論書付各營每當幸行時將臣知此意預爲申明嚴飭
정조 17년 · 강
命畿輔左防營移設於南陽禿城中軍履歷用大興之例階級則以曾經邊地人差遣討捕使一體移設於新設防營水原府內禁緝之政依松沁例自本府擧行
정조 17년 · 목
備邊司啓言畿輔左防營當於竹山長湍富平仁川南陽中移設而竹山地勢稍異長湍移屬於坡州已久不必更議富平別無意義仁川雖稱形便而設施似費事力則當以南陽爲歸蓋其關防也軍校也不至於大更張而自可置防禦營左防禦使移設於南陽爲宜問于兵曹判書臣李文源則其議與淺見一般禿城中軍履歷當用大興之例而本府留守差擬視松留加一等爲正二品則中軍亦當稍尊階級以邊地以上差遣定式而只管緝詰之政至於討捕使則係是京畿討捕使恐不可付之水原中軍而已此則一體移設於新設防營水原一府內禁戢之政亦當依松沁兩營例當自本府擧行請幷以此分付允之
정조 17년 · 강
前大司憲趙宗鉉引避賜批遞捧納承旨徐榮輔仍命在院承旨一幷遞差罷憲箚批答書出承旨李尙度職
정조 17년 · 목
避嫌略曰臣屢叨見職觸事瘡疣日昨陪扈之班禮監吏檢飭卽其職責而臣矇不檢飭乃因誤傳之言竟闕享班之禮疏箚紙之預待亦是府例而臣初不預待全昧敬謹之禮終歸草率之科聖批之下罪戾自著而承宣被罪臣獨偉逭以此情踪何敢晏然乎請遞斥臣職批以昨批旣有遞差之命卿何來避乎卿之見任可謂毛將焉傳卿則退去書出旣不致察來避因仍昧然捧納承旨遞差仕進之後無不吞棗捧啓之時亦皆傍觀添一酬應此固惟允之義乎在院承旨一幷遞差前望單子入之待下批牌招○敎曰昨於憲長批中有卿則遞差無一言捧入之承旨亦爲遞差之句語矣今因避啓事起疑取見批旨原本傍有抹政之處致此漏書司謁雖未瑩誤傳文勢不接則豈可不微稟乎昨夜批答書出承旨罷職
정조 17년 · 강
以趙尙鎭申耆李書九南公轍金翰東李身晦爲承旨竝前望也
정조 17년 · 강
有政吏曹參判沈煥之進
정조 17년 · 목
京畿監司徐鼎修水原府兼留守單付南陽府使具紞京畿兵馬左防禦使單付安山前郡守申昔安城郡守單付承傳也
정조 17년 · 강
命在外承旨金翰東李身晦許遞仍飭上來
정조 17년 · 목
政院以翰東在安東地身晦在全州地請斯速上來事下諭敎以夙夜之職不可曠任竝姑許遞申飭上來
정조 17년 · 강
命南陽兼防禦使密符使宣傳官賚傳諭書安寶後使院吏賚傳
정조 17년 · 강
命文備郞摘奸時被捉京各司下人等押來備邊司査問後勘處
정조 17년 · 목
備局啓言本司文郞廳摘奸時執捉諸人之見囚於果川及水原府者從輕重決處後草記事有命矣被捉委折旣未覈實且是各營各司下人請竝押來本司推問後分輕重勘處從之
정조 17년 · 강
吏曹判書鄭昌順疏陳病情乞解銓部籌司之任賜批
정조 17년 · 강
命羅州牧生還漂民金水長等前所受蕩減屯稅漁稅依前下敎特爲蕩滌
정조 17년 · 목
全羅監司鄭民始狀啓以爲羅州牧使李寅燮牒呈內可佳島船人金水長三十三名以備納春等漁稅及訓局屯稅次裝載魚藿向往陸地之際漂到濟州沿邊所載卜物盡爲漂失而水長等三十三名則自濟州優給糧資俱得生還矣初因該島領將所告以水長等同時渰沒枚報營門而今旣生還題給恤典及屯稅漁稅蕩減恩典似當還收云矣恤典自在勿施而只憑島任之所告輕先修報未免疏忽該牧座首公兄自臣營懲治敎以特爲蕩滌事回諭
정조 17년 · 강
咸鏡監司金憙以道內才行表著可合於陵殿官者馳啓
정조 17년 · 목
該監司狀啓以爲道內各邑陵殿官變通後幼學之才行表表者薦擧狀聞旣是定式博詢公議擇取三人開坐于後幼學韓範成自少篤學居定平幼學崔泰隆謹飭自持居茂山幼學朱鎭容鄕黨咸譽居咸興
정조 17년 · 강
命訓戎僉使以防禦使履歷施行與否令廟堂指一稟處
정조 17년 · 목
兵曹判書李文源啓言臣待罪北藩時巡審六鎭鎭堡則訓戎鎭與彼境最近其爲要衝莫如是鎭而鎭樣疲殘土卒零星疏虞莫甚所見殊悶前後差遣多不得其人北土頑俗且不以官長待之故赴任者不以邊謨爲意苟且度日擧欲圖遞莫重邊鎭不可以等閑之地置之自今以後新除者必擇其人限以二十朔考績而居最者施之以防禦使履歷則人皆樂赴衙門必高且道臣着念願護隨事釐正則不出十年鎭樣改觀邊禦有恃矣敎以卿言甚好係是官方令廟堂指一稟處
정조 17년 · 강
命吏曹參議李冕膺落點原望筒勿施
정조 17년 · 강
遞承旨趙尙鎭以沈煥之代之李益運柳匡天爲承旨幷前望也
정조 17년 · 목
敎曰都承旨聞有實病許遞與未差之代前望單子入之待下批牌招察任
정조 17년 · 강
命禁衛營牙兵七十名御營廳兼內吹三十名幷與其接濟之需而移屬于壯勇營
정조 17년 · 목
壯勇營啓言牙兵事往復禁衛營兼內吹事詳問宣傳官廳則禁將李漢豐以爲槍劍軍旣係衛內今此移屬別無相妨云啓螺宣傳官安橚李煥益以爲兼內吹本非舊制則今雖移屬元內吹假內吹與龍虎營細樂手自在擧行更無掣礙之端云矣禁營牙兵一百四十名雖全數移屬似無難便而該營存革之弊不可不念就其中七十名及御營兼內吹三十名請幷與其接濟之需而移屬本營允之
정조 17년 · 강
改差壯勇營餉色郞廳鄭致綏
정조 17년 · 목
壯勇營啓言本營軍餉色郞廳鄭致綏與新除授都提調洪樂性有翁婿應避之嫌呈狀乞遞矣謹按大典通編各司例兼提調與郞廳有勿避之文而都提調與戶曹判書例兼惠廳差間翁婿典他相避自別請郞廳鄭致綏改差允之
정조 17년 · 강
重推統制使李潤慶仍飭公貨軍需狀請回下前無敢擅自犯用
정조 17년 · 목
備邊司啓言取見統制便李潤慶狀本則盛陳兩農失稔民勢遑汲之狀仍以爲營庫儲留各樣木今爲三十三同二十四疋零渝濕鼠破僅完不腐者爲八同三十二疋當寒民情如是矜悶以此將棄之物救彼濱死之民恐合兩便以腐傷木中十四同四十九疋一自開賑之日視其緩急量其容入計尺裁縫俾各掩體旣係改備之木則某樣拮據以爲充報而不待朝家知委輕先遷動惶恐待罪其餘朽傷木九司四十三疋零又過數三年則永無形體莫重之需公然耗失亦甚可悶及今木貴之時從價發賣待其綿登改色貿充爲辭矣統帥事多有訝惑者雖未知庫儲木完破之爲如何而前此幾許同歇價發賣已甚乖當特以燈事勿說之義使之待豐作穀今又有十四同之不爲狀聞輕先出用九同零之從價發賣仰請改色之擧莫重軍需蕩然無餘帥臣道理固不當若是當其設賑分穀之時旣見懸鶉呼寒之民則惻然動心人情所同而轅門之內莫非軍卒統營之俸本不纖薄欲推同袍之義捐此廩祿救彼凛慓夫孰曰不可而乃以軍需所儲或先給或後請原其心則雖出恤窮論其迹則大關違式向來風落松之擅給過加曲恕今番軍需木之擅用復事因循則來頭之弊不可勝言譴罷之典猶屬薄勘而賑政方張今姑參酌待畢賑拿問定罪毋論充報與發賣有難中撤十四同依所請斯速拮據以錢充報九同零亦爲依所請發賣價錢一依前發賣例待豐作穀形止竝令狀聞此後則凡係公貨軍需不計多少新舊狀請回下前毋敢擅用自歸犯科之意請一體嚴飭允之敎以雖云擅便似出爲民該帥臣爲先從重推考
정조 17년 · 강
推忠淸監司李亨元
정조 17년 · 목
備邊司啓言頃奉筵敎忠淸兵營方物兵使李光燮親自封進而監營以虞候替行論罪且兵使封進日子在於監司論罪之前其間事實相左委折査問該遁監兵使處矣卽見該監司李亨元所報則以爲監營所封方物前期卜定於兵營則兵使成報狀監封以送而例以封進官懸錄於物目單子矣今番正朝方物虞候之替代監封實是無前之事果有所請罪云矣兵使李光燮所報則以爲巡營所封方物例自兵營監造前期上送而今番所遭實關廉防辭狀廢務故勢難如例呈牒果使虞候替報形止而兵營方物前已親封云矣敎曰監營卜定物種之虞候替行是豈狀聞之事乎道伯推考
정조 17년 · 강
忠勳府以本府都事朴宗輔瓜朔將至遞改可惜啓請仍任
정조 17년 · 목
勳府啓言本府近甚凋殘殆不成樣都事朴宗輔淸謹綜密隨事釐正庶有蘇捄之望而今當瓜朔將至遞改誠甚可惜況此新定事例未及就緖若使付之生手恐至功虧一簣請姑爲仍任允之
정조 17년 · 강
命水原判官兵符以府使時所佩兵符仍佩
정조 17년 · 목
兵曹啓言水原府留守發兵符分上件令政院新造右隻下送判官所佩兵符似當一體新造而府使時兵符總戎廳所上左隻留守旣已祗受守令兵符但刻邑號亦無府使判官區別之事請以此兵符傳授判官允之
정조 17년 · 강
判尹金文淳上疏賜批